Feladatbank - Tanító

Felhasználói követelmény specifikáció

Bevezetés

A tanulási folyamat eredményességének egyik legfontosabb kritériuma, hogy a tanuló számára kijelölt feladat optimális kihívást jelentsen azáltal, hogy összhangban van az adott területen meglévő tudásával. Éppen ezért a sikeres oktatási rendszerekben egyéni szinten is koncentrálnak egy-egy képességterület fejlesztésére. A diákok fejlődésének nyomon követése mellett olyan módszereket alkalmaznak, melyekkel hatékonyan segíthetik az egyes gyermekeket eredményeik javításában, legyen szó akár tehetséggondozásról, akár felzárkóztatásról.

A Tanító szakmai lap és a Kincskereső iskola együttes munkája során nagyszámú, a differenciálást segítő szakmai anyagot gyűjtöttek össze, ezzel segítve a pedagógusok szakmaiságát, felkészültségét. Ezen szakmai anyagok közzétételét, szélesebb körben való elérhetőségét tűzte ki célul a Megrendelő.

Áttekintés

Az új felület segítségével a pedagógusok könnyedén felkészülhetnek az óráikra, figyelembe véve a gyerekek képességei szintjeit, differenciálási igényeket. A feladat bankból kiválogatva feladatlapokat képes összeszerkeszteni, amiket kinyomtatva az óráin felhasználhat.

**Kiegészítés - fejlesztési távlatok:** A rendszertől alapvetően az organikus fejlődés várható el, ezért a rendszernek képesnek kell lennie új feladat típusok későbbi kezelésére, a dinamikusan szerkeszthető feladatoktól az online órák lebonyolításáig ( digitális táblán való megjelenítés, gyerekektől válaszok bekérése, stb.). Indulásképpen statikus, előre elkészített feladatok, valamint minimálisan szerkeszthető feladatok illeszthetőek be a feladatlapba. A dinamikus feladat típusok száma a projekt előrehaladtával növekedhet, a rendszer képes legyen ezeket kezelni.

### Főbb funkciók

1. Felhasználók (Tanárok) nyilvántartása, Iskolák nyilvántartása (Csoportok nyilvántartása?)
2. Feladatok, feladattípusok nyilvántartása
3. Feladatlapok nyilvántartása
4. Felhasználói csomagok kezelése
5. A felhasznált feladatokról statisztika készítése
6. A felhasznált feladatok értékelése, az értékelések felülvizsgálata
7. Ajánlott feladatok kezelése a statisztikák alapján.

### Felhasználók jellemzői:

A felhasználók két csoportba oszthatóak:

1. Tanárok: 3 különböző csomag alapján (lásd később) láthatják a feladatbank tartalmát. A feladatokból feladatlapokat készíthet, amelyeket elmentheti magánál, és később is megtekintheti, valamint a felhasznált feladatokat értékelheti. Nincs lehetősége új feladat készítésére, meglévő törlésére, más tanárok feladatlapjainak megtekintésére.
2. Adminisztrátorok: lehetőségük van a felhasználók engedélyezésére, törlésére; a feladatok csomaghoz rendelésére, a meglévő feladattípusokhoz új feladatok rendelésére, archíválhat meglévő feladatokat, moderálhatja az értékeléseket, megtekintheti a szerkesztett dokumentumokat, statisztikákat.

### Csomagok:

A tanárok 3 különböző csomagba tudnak regisztrálni. A csomagok azt határozzák meg, hogy a felhasználó mely feladatokat érheti el. Az adminisztrátornak minden feladatról meg kell határoznia, hogy mely csomagok számára elérhető. A különböző csomagok különböző áron érhetőek el.

**Kiegészítés (nem volt róla szó, de fontos):** A nagy felhasználószám miatt fontos lehet a csomagokért való havidíj automatikus kezelése. Erre esetleg a Barion fizetési rendszer megoldásai lehetnek jók, vagy más hasonló szolgáltató. A másik, hogy ilyen esetben az átutalás, vagy fizetés miatt számlaadási kötelezettésgünk van, amihez szintén szükség van egy online számlázó programra (Számlázz.hu vagy Billingo). A konkrét választásról elég később dönteni, a specifikációnál elég lenne csak átgondolni, hogy ez hogyan is működjön, milyen módon történjen a fizetés, havi díj legyen, mi legyen azokkal akik nem fizetnek, automatikus levonás hogyan működjön.

A rendszer kezdetben kis erőforrású szerverre fog kerülni, és a felhasználók számától függően kerül majd át nagyobb szerverre, szerverekre.

Adatvédelem és adatbiztonság szempontjából a hatályos törvényeknek megfelelően kell eljárni, az adattárolást a gdpr-nek megfelelően kell kezelni.

A rendszer karbantartására a nyári szünet folyamán van lehetőség, ekkor kell minden évben felülvizsgálni a rendszer funkcióit, értékelni a teljesítményt, használhatóságot, bővíteni a funkciókat.

A rendszernek nagyon hangsúlyos része a könnyen kezelhetőség, hogy a pedagógusoknak ne legyen túl hosszú idő a feladatok megértése, elkészítése. A felhasználók javarészt számítógépen fogják használni a rendszert, ezért a mobilra való optimalizálás másodlagos.

A rendszer funkciói

A rendszer funkcióit a felhasználói szintek irányából közelítjük meg.

### Nem regisztrált felhasználó

Az oldalra először navigált, vagy még nem regisztrált felhasználó számára elérhetőnek kell lennie egy nyitólapnak, ami bemutatja a rendszer működését, előnyeit a csomagokat. A felhasználónak lehetősége kell, hogy legyen informálódni a rendszerről, valamint regisztrálnia, és kiválasztani a számára megfelelő csomagot.

#### Főoldal kinézete

A főoldal megjelenésének és tartalmának kialakítását az adminisztrátori/moderátori szinten lehet kezelni. A főoldalon a látogató információt gyűjt, regisztrál.

### Regisztrált felhasználó, tanár

Amennyiben a látogató regisztrál, vagy már korábban regisztrált, a megerősítés után, valamint az oldalra való belépés (esetleg ez egy új oldal lehet: online.feladatbank.hu? ) után, lehetősége kell, hogy legyen a következőekre:

1. Feladatbank böngészése
2. Korábban létrehozott feladatlapok megtekintése, szerkesztése, törlése
3. Csomag módosítása, számlák megtekintése, fizetési beállítás módosítása
4. Feladatok értékelésének áttekintése
5. Új feladatlap készítése
6. Mentett, vagy kedvenc feladatok listázása

A regisztrált felhasználó a fentiek alapján:

1. a csomag beállításának megfelelően tud keresni a feladatbankban, készíthet magának mentett listákat (nem csak egy mentett lista, hanem akár több listát is, amit elnevezhet egyedi módon)
2. A felhasználó készíthet feladatlapokat (A4-es PDF-et készít belőle), amibe beillesztheti a feladatbankból válogatott feladatait, valamint elhelyezhet szövegdobozokat a feladatlapon, hogy ezzel is segítse a diákok számára a jobb megértést. (Differenciálás esetén, ha részben ugyanazokat a feladatokat akarja a tanító, csak néhány megjegyzést nem akar betenni a jobbak számára, az egy feladatlapon belül megoldható legyen) Legyen lehetőség a feladatlapnál megadni, hogy milyen szinteket definiálunk a feladatlapban (n számú szint). Ezek a szintek szolgálnak arra, hogy a feladatlapon elhelyezett feladatok melyike látható mindenki számára, melyik ami csak a jobb tanulók számára, melyik csak a gyengébbek számára. Minden szinten a feladatok elhelyezését egyedileg kell/lehet beállítani.
3. A feladatlap szerkesztésekor a feladatok közül különböző típusú feladatokat illeszthet be, így akár dinamikusan kialakítható feladatot is. Az ilyen feladatokat a tanító készíti el, adja meg a szavakat, esetleg tölti fel a képeket (*ez mondjuk veszélyes is lehet…*). Legyen lehetőség ezeknek a feladatoknak a lokális szintjére, valamint legyen lehetőség a dinamikusan szerkesztett feladatok tárolására, ha a tanító szeretné. Ezeket a feladatokat a mentett, vagy kedvenc feladat listában lehet tárolni.
4. Az elkészült feladatlapot ki lehet nyomtatni (később ppt-t lehessen készíteni, vagy digitális tábla képernyőre is vetíthető módon), és ki lehessen választani, hogy melyik szintű feladatlap kerüljön letöltésre, valamint legyen lehetőség a teljes feladatlap minden szintjének letöltésére (zip állományban)
5. A korábban elkészített feladatlapokat lehessen később szerkeszteni, archiválni (törölni nem a statisztika miatt)
6. Minden feladatot lehessen értékelni, de egy feladatot egy felhasználó csak egyszer értékelhet. Az értékelés két részben történhet: kedvelés (like) és szöveges értékelés formájában. A legjobbra értékelt (legtöbb like-ot kapó) feladat a feladatok keresésekor előre sorolódik.
7. Minden kiválasztott feladatot, ami szerepelt a feladatlapon, automatikusan menti a rendszer, hogy használva van. a legtöbbet használt feladatok a feladatlista böngészésekor az alap szűrési beállítások esetén legelőre sorolja, hiszen azt sok más felhasználó is hasznosnak találta.
8. A mentett feladatok felületen lehessen létrehozni n számú mentett listát, amit a felhasználó nevezhet el, alakíthatja ki. Ezek a listák a feladatlapok szerkesztésekor jól látható helyen legyen elhelyezve, hiszen ez is nagyban megsegíti a tanítót a feladatlap szerkesztésekor. (Esetleg lehet azt csinálni, hogy csomagonként változik, hány darab ilyen listát készíthet, és a legmagasabbnak limit nélküli)
9. A dinamikus típusú mentett feladatok jegyezzék meg a mentéskor beállított értékeket, és egy feladatlapba beszúráskor ezek az értékek jelenjenek meg alapértelmezetten, de lehessen őket szerkeszteni. A mentett listáknak is legyen egy olyan kezelőfelülete, ahol lehessen szerkeszteni a listák tartalmát, valmint a dinamikus feladatok alapértelmezett tartalmát is lehessen szerkeszteni.

### Adminisztrátor/Moderátori szint

Az adminisztrátoroknak, illetve a moderátoroknak szükség van egy független felületre, ahol a rendszert tudják alakítani.

Ezen a szinten a következő funkciókat kell tudnia kezelni a rendszernek:

1. A főoldal szerkesztése, tartalmi elrendezésének módosítása
2. csomagok kezelése, árszabás beállítása (auditálás nagyon fontos, hogy minden módosítás nyomon követhető legyen a későbbi problémák elkerülése végett)
3. feladatok feltöltése, szerkesztése, archiválása, csomagokhoz rendelése, feladattípusokhoz rendelése.
4. felhasználók kezelése, engedélyezése, tiltása, értékelési lehetőségének beállítása (ha olyan értékelést ír, ami sértő, bántó)
5. feladatok szöveges értékelésének moderálása
6. felhasználók feladatlapjainak megtekintése, az adminisztrátornak legyen visszajelzés arról, hogy mit használnak a felhasználók és mit nem.
7. A legkedveltebb feladatok listázása, áttekintése.

Feladattípusok

A feladatok különböző feladattípus alá tartoznak. A rendszer kezdetben a statikus (képek), és egyszerűbb dinamikus feladatokat (szöveg behelyettesítő, szerkeszthető szövegekkel, kiszámoló...) kell tudnia ellátni. Ugyanakkor fontos a későbbi bővíthetőség, ezért ha később egy új feladattípust definiálunk, az könnyedén lehessen integrálni a rendszerbe. A későbbiekben akár felmerülhet a digitális oktatásra való felkészítése is, űrlapok alkalmazása a gyerekek számára, okostáblára való kivetítés, azon a feladatok megoldása, stb.

Használhatóság

A rendszert olyan felhasználók fogják használni, akik számára nagyon fontos az egyszerű, jól áttekinthető kezelőfelület, így a fejlesztés során folyamatosan szükséges a kezelőfelület felülvizsgálata, hogy a lehető legegyszerűbben és leggyorsabban szerkeszthető legyen a feladatlap, ugyanakkor legyen meg a szabadság is, hogy a saját ízlésének megfelelően alkothasson.

Támogatás

A rendszerről kell, hogy készüljön egy jól áttekinthető leírás, ami segít a felhasználók számára, hogy milyen információt, funkciót hol keressenek. Itt is fontos a gyors áttekinthetőség, valamint sok képernyőfotó használata. Ennek a leírásnak a linkje az oldalon mindig elérhető kell, hogy legyen, ha a felhasználó elakad, tényleges segítség legyen a számára. Amennyiben nem tartalmazza a leírás a kérdésre a választ, legyen elérhető egy felület, ahol kapcsolatba tud kerülni a rendszer kezelőjével, információs segítővel.

Megbízhatóság

### Biztonság

A legfontosabb biztonsági kritérium a felhasználók adatainak megfelelően biztosított tárolása, korszerű jelszóvédelem, és belépési mechanizmus kialakítása (javasolt belépési forma az email címre elküldött megerősítő kód segítségével)

### Adatbiztonság

Az adatok elérhetőségével szemben támasztott elvárások megegyeznek a rendszer egyéb komponenseivel szemben támasztott elvárásokkal (mivel a rendszer az adatbázissal (amiben az adatok tárolódnak) együtt alkot teljes egészt).

Az adatok titkosítása, mivel személyes (tehát nem publikus) információkról van szó, szintén kiemelten kezelendő. A jogi és etikai követelményeknek kielégítésére az adatbázisban tárolt adatoknak és magának az adatbázisnak is biztonságban (csak az illetékesek érhessék el) kell lennie.

Melléklet

*Érdemes lenne ehhez a dokumentumhoz csatolni néhány feladatot, amik jól reprezentálják, hogy milyen feladatok lennének a sima kép-szerű feladatok, és milyenek a dinamikusan szerkeszthető feladatok.*